যদিও তার পরে যে আর্সেনিক-প্রবণ এলাকাগুলির একটি বড় অংশ আওতার বাইরে রয়ে যাচ্ছে, তা স্বীকার করছেন প্রবীরও। একইসঙ্গে তিনি জানান, স্কুলগুলির জল সরবরাহ ব্যবস্থাটি জনস্বাস্থ্য কারিগরী দপ্তর নয়, সরাসরি দেখে ব্লক প্রশাসন। বসিরহাট ১ ব্লকের বিডিও সৌরভ মিত্র জানান, এলাকায় আর্সেনিক মোকাবিলায় কয়েকটি উদ্যোগ নেওয়া হচ্ছে। কম গভীরতার পুরোনো টিউবওয়েলগুলির পরিবর্তে গভীর নলকূপ বসানোর কাজ চলছে। সজলধারা প্রকল্পে ইতিমধ্যেই একটি স্কুলে আর্সেনিক দূরীকরণ প্লান্ট বসানো হয়েছে। যে স্কুলগুলির ছাত্রছাত্রী সংখ্যা বেশি, এমন আরও তিনটি স্কুলে এই প্লান্ট বসানো হবে। পলতার জল পরিস্রুত করে এই এলাকায় সরবরাহ করার একটি উদ্যোগ নেওয়া হচ্ছে।